钦定古今图书集成/明伦汇编/氏族典/第395卷 > 李汾
## 钦定古今图书集成/明伦汇编/氏族典/第395卷 > 李汾

按《金史李汾传》：“汾字长源，太原平晋人。为人尚气，跌
宕不羁，性褊躁，触之辄怒，以是多为人所恶。喜读史，
工诗，雄健有法。避乱入关，京兆尹子容爱其材，招致
门下。留二年，去之泾州，谒左丞相张行信，一见即以
上客礼待之。元光间，游大梁，举进士不中，用荐为史
馆书写。书写特抄书小史耳。凡编修官得日录，纂述”
既定，以槁授书写。书写录洁本呈翰表，汾既为之，殊
不自聊。时赵秉文为学士，雷渊、李献能皆在院，刊修
之际，汾在旁正襟危坐，读太史公《左丘明》一篇，或数
百言，音吐洪畅，旁若无人。既毕，顾四坐漫为一语曰：
“看秉笔。”诸人积不平，而雷、李尤切齿，乃以嫚骂官长
讼于有司，然时论亦有不直雷、李者。寻罢入关。明年
来京师，上书言时事不合，去客唐、邓间。恒山公武仙
署行尚书省讲议官。既而仙与参知政事完颜思烈
相异同，颇谋自安，惧汾言论，欲除之。汾觉，遁泌阳。仙
令总帅王德追获之，锁养马牢，绝食而死，年未四十。
汾平生诗甚多，不自收集，世所传者，十二三而已。

===元===